巾山行同王監簿作
作者：舒岳祥
朝代：宋

paragraphs: 皇華真人遊海東，雲行急疾去若風。
蜺旌羽節追不及，飄颻雙幘墮碧空。
六丁六甲不得取，化作兩峰撐青紅。
至今八面各變態，隠見有無橫復縱。
或說蒼龍從海度，潮落江乾不能去。
兩角崢嶸雲護之，身伏泥沙惟脊露。
雷鳴電作定騰霄，鐵鎖橫江截歸路。
老胡說法欲降龍，又恐鉢盂藏不住。
故將兩塔壓其巔，擊鼓撞鐘警朝暮。
有時風雨響空巖，僧坐堂中生畏怖。
惟有江平月照時，付與詩人題好句。